जर्मनी में मिटेलस्टांड को आर्थिक प्रगति और रोजगार के हिसाब से बहुत अहम माना जाता है. ये आम तौर पर परिवारों द्वारा चलाई जाने वाली छोटी और मझौली कंपनियां हैं जिनका टर्नओवर 5 करोड़ यूरो तक है और 500 से कम कर्मचारी काम करते हैं. जर्मन मिटेलस्टांड में 36 लाख से ज्यादा कंपनियां हैं जो देश के सारे उद्यमों का 99.5 प्रतिशत है. इन कंपनियों में 1.64 करोड़ लोग काम करते हैं जो देश के कुल श्रमबल का 58.5 प्रतिशत है. 2014 में उन्होंने 2204 अरब यूरो का टर्नओवर किया जो जर्मनी के कुल टर्नओवर का 35 प्रतिशत था. जर्मन छोटी और मझौली कंपनियों ने 2014 में 201 अरब यूरो का निर्यात किया.